Flyinvestor Vestre har over 5 mrd. kr på spill i Norwegian og SAS
Staten kan over natten bli største aksjonær i Norwegian. Den norske stat kan i år også ende opp som den femte største eieren av SAS. Norges største flyinvestor er ikke John Fredriksen, selv om hans rederfamilie nå eier aksjer for 2,3 milliarder kroner i Norwegian.  Næringsminister Jan Christian Vestre (Ap) har langt mer på spill i Norwegian og SAS. Den norske staten har nå verdier for til sammen over 5 milliarder kroner i de to flyselskapene (se tabell lenger ned).  Vestre kan i år på vegne av staten fort bli aksjonær i begge flyselskapene. Kan bli størst i Norwegian Vestre kan når som helst fra nå og frem til mai 2025 velge å bytte et statslån til Norwegian om til aksjer. Lånet kalles et «hybridlån» fordi det kan endres fra gjeld til aksjekapital. Det vil over natten gjøre staten til Norwegians største aksjonær, med ca. 13,5 prosent av aksjene. I så fall vil dagens største aksjonær, John Fredriksen-familien, rykke én plass ned. Det er imidlertid helt i det blå hva Vestre velger å gjøre med dette lånet. Han har flere alternativer: Ulik politikk V og Ap Vestres forgjenger som næringsminister, Iselin Nybø fra Venstre, ga klart uttrykk for at hun ikke hadde til hensikt å bli storeier i Norwegian. Det sa hun i et intervju med E24 i juni 2021. Vestre har derimot ikke ønsket å si offentlig hva han tenker å gjøre. I et intervju med E24 i februar 2022 sa han følgende: – Jeg har ingen ideologiske skylapper på. Jeg kan derfor ikke nå si om det blir aktuelt å selge deler av eller hele vår andel av hybridlånet før mai 2023. Eller om vi vil gå inn for en konvertering til aksjer eller en kombinasjon av dette.  – En god eier vurderer alltid sine muligheter, sa Vestre den gangen. To år senere holder Vestre fortsatt kortene tett til brystet. –Jeg har ikke noe nytt å melde om Norwegian, sier Vestre til Aftenposten. Staten har gevinst Hybridlånet oppsto da staten gikk med på å ta store tap på et opprinnelig statslån til Norwegian på 3 milliarder kroner. Det ble gitt under pandemien i 2020.  Som erstatning for tapet ble staten i mai 2021 eier av et rentefritt lån på 2,4 milliarder kroner til Norwegian. Det løper til 2026. Staten fikk også muligheten til å investere i det før nevnte hybridlånet. Kursen for å kunne bytte lånet om til aksjer, ble satt til 9,39 kroner. Nå står Norwegian-aksjen i over 17 kroner. Tilsynelatende en veldig god investering. På grunn av tapet på det opprinnelig statslånet, og fravær av renter på lånet som løper til 2026,  må aksjekursen likevel over 13,5 kroner før staten samlet sett er i pluss på Norwegian. Skryter av Næringsdepartementet – Det viktigste er at på dagens aksjenivå, har staten tjent penger på å bidra til Norwegian. Alt over en aksjekurs på 13,5 kroner, ganger antall aksjer staten kan konvertere til, er nå ren netto for staten, sier Norwegian styreleder Svein Harald Øygard til Aftenposten. Han gir masse skryt til Næringsdepartementet for at det, under Nybøs ledelse, valgte å satse friske penger på Norwegian våren 2021. Staten kommer seg imidlertid ikke helt ut av Norwegian før tidligst i september 2026. Da forfaller den siste halvdelen av det rentefrie lånet på 2,4 milliarder kroner som staten nå har utestående. Verre i SAS Status for staten som flyinvestor ser langt dårligere ut når vi også tar med SAS i regnestykket. SAS lovet for litt over en uke siden at staten skal få igjen opptil 25 prosent av et statslån på 1,6 milliarder kroner som ble gitt under pandemien.  Det vil si at Vestre kan redde verdier for opptil 400 millioner kroner i forbindelse med konkursprosessen som SAS nå går gjennom i USA. Men SAS vil nå i 2024 bare gi staten verdier for maksimalt 150 millioner kroner. De siste opptil 250 millionene vil, kanskje, komme om noen år. SAS vil også at verdiene som Norge får tilbake i år, skal gis som nye aksjer. Dersom alt den norske stat får nå i 2024 blir i form av aksjer, blir staten trolig SAS’ femte største aksjonær med ca. 2,5 prosent av aksjene i «Nye SAS». Uproblematisk med eierskap Norwegians styreleder tror ikke at det vil bli noe problem dersom staten ender opp med å bli eier i begge selskaper. – Hvordan ser du på at staten kan bli både største aksjonær i Norwegian og samtidig igjen bli aksjonær i SAS? Er det problematisk?  – Nei, som styreleder så tar jeg de aksjonærene jeg får. Jeg søker å jobbe på en konstruktiv måte med hvilke aksjonærer det måtte være, svarer Øygard.
Staten har nå verdier for over 5 milliarder kroner i Norwegian og SAS. Staten kan over natten bli største aksjonær i Norwegian, hvis næringsminister Jan Christian Vestre velger å gjøre om et lån til aksjer. Statens såkalte hybridlån til Norwegian er nå verdt 2,8 milliarder kroner. Hvis det blir gjort om til aksjer, vil staten eie ca. 13,5 prosent av Norwegian.  Statens økonomiske posisjon i SAS er verre. Norge kan i beste fall redde 400 millioner kroner av et statslån på 1,6 milliarder kroner. SAS vil i år betale staten i form av aksjer, noe som kan gjøre at staten blir femte størst i «Nye SAS».